# Maria Escrihuela i Giró

Maria Escrihuela i Giró (Badalona, 26 d'octubre de 1917 - 29 de maig de 2017) fou una poetessa i locutora de ràdio catalana, que va debutar a Ràdio Badalona EAJ 39 i va ser la primera locutora de Ràdio Andorra el 1940.

## Biografia

Filla d'una família de menestrals, el seu pare era pintor industrial i la seva mare, mestressa de casa. Va estudiar francès, mecanografia i corredoria de llibres, a més de rebre educació musical aprenent a tocar el piano.
El 1939 va entrar a treballar a Ràdio Badalona EAJ-39 —més tard Ràdio Miramar de Badalona— de forma casual, perquè va ser convidada a recitar un poema en un programa per part pel propietari de l'emissora, Joan Vidal i Prat, i en acabat li va demanar de treballar-hi com a locutora, fent parella de Joaquim Compte. L'any 1940, a través d'Estanislau Puiggròs i Comas, accionista de Ràdio Badalona, va esdevenir la primera locutora de Ràdio Andorra, on va treballar breument, però formant la següent locutora, Victòria Zorzano.
Retornada a Badalona, el 1941 va deixar la ràdio quan va casar-se amb el músic Joan Pich, a qui va conèixer precisament per la seva feina, i va ser substituïda per Maria Costa. Després de la seva retirada, es va aficionar al teatre i va conrear força la poesia; alguns dels seus versos van ser musicats pel seu marit i plegats van oferir diversos recitals a Badalona, esdevenint una parella reconeguda als cercles culturals. També va col·laborar amb la Revista de Badalona.
El poeta mossèn Pere Ribot i Sunyer de Riells del Montseny va dir d'ella: "...En na Maria Escrihuela hi ha una ànima sensitiva, la poeta hi és i ben endins; els seus poemes tenen el regust, gràcies a Déu, de l'ànima d'en Maragall i d'en Segarra, en Verdaguer de vós diria que l'heu enamorat, perquè aneu directament a les coses com en Rilke anava directament a les flors, al misteri i la gràcia de les flors".
Va morir a Badalona el 29 de maig de 2017.

## Obres

Llistat de cançons amb lletra d'Escrihuela, musicades pel mestre Pich:
* Canço de bressol (1942)
* Nocturn mariner (1946)
* Cercles màgics (1976)
* La vela blanca (1981)
* Mar endins hi ha una cançó (1976)

## Referències

* ↑ Printz, Jean-Marc. «Maria Escrihuela» (en francès). Aqui Radio Andorra. [Consulta: 1r abril 2021].
* ↑ «Esquela mortuòria». La Vanguardia, 31-05-2017. [Consulta: 1r abril 2021].
* 1 2 3 «Mor als 99 anys Maria Escrihuela, una veu pionera de Radio Andorra». Diari d'Andorra, 31-05-2017.
* 1 2 Anton, Maria-Lluïsa; Juliana, Enric. 50 anys de Ràdio a Badalona. Badalona: Museu de Badalona, 1984, p. 91, 102.
* ↑ «Chronologie par années» (en francès). Aquí Radio Andorra - Histoire de Radio Andorre. [Consulta: 15 febrer 2021].
* ↑ Alsina Valls, Salvador «Més de mig segle a les planes de Revista de Badalona». Carrer dels Arbres, 3a època, núm. 8, 1997, pàg. 57-58.
* ↑ «Fallece a los 99 años Maria Escrihuela» (en castellà). Guía de la Radio, 31-05-2017. [Consulta: 26 octubre 2017].
* ↑ Abras, Margarida; Carreras, Montserrat «El mestre Pich Santasusana (1911-1999)». Carrer dels Arbres, tercera època, núm. 10, 1999, pàg. 80-81.

## Bibliografia

* Les locutores de ràdio a Catalunya, 1924-1939. Autora: Sílvia Espinosa i Mirabet. UAB. Juliol 2008.
* Dones de ràdio, les primeres locutores de Catalunya Arxivat 2016-03-03 a Wayback Machine.. Autora: Sílvia Espinosa. Editorial: Albertí editor, SL, 2014, ISBN 978-84-7246-100-0.